# REGLAMENT INTERN

**DEPARTAMENT DE PATOLOGIA I TERAPÈUTICA EXPERIMENTAL**

**FACULTAT DE MEDICINA I CIÈNCIES DE LA SALUT**

## UNIVERSITAT DE BARCELONA

**Preàmbul**

El Departament de Patologia i Terapèutica Experimental desenvolupa la seva activitat docent i investigadora en el Campus de Bellvitge, marc compartit amb l’Hospital Universitari de Bellvitge, Fundació IDIBELL, Institut Català d’Oncologia (ICO), el Centre de Medicina Regenerativa de barcelona (CMRB) i les Clíniques Universitàries, i, altres institucions i estructures que s’hi puguin generar. El Departament també desenvolupa l’activitat docent en altres Campus a requeriment dels Consells d’Estudis.

El Departament inclou les àrees de coneixement següents: Anatomia i Embriologia Humana, Anatomia Patològica, Biologia Cel·lular, Farmacologia, Histologia, Immunologia i Microbiologia.

Donada la vinculació de les àrees de coneixement d’Anatomia i Embriologia Humana, Anatomia Patològica, Farmacologia, Immunologia i Microbiologia amb l’Hospital Universitari de Bellvitge, el Departament mantindrà especials relacions amb aquest..

### Article 1

1.- El Departament de Patologia i Terapèutica Experimental està adscrit a la UFR Medicina –Campus de Bellvitge de la Facultat de Medicina i Ciències de la Salut, i d’acord amb el marc estatutari de la Universitat de Barcelona, constitueix un òrgan encarregat de coordinar la docència i recerca.

2.- El Departament de Patologia i Terapèutica Experimental es responsabilitzarà d’organitzar i desenvolupar la recerca i la docència de les àrees de coneixement Anatomia i Embriologia Humana, Anatomia Patològica, Biologia Cel·lular, Farmacologia, Histologia, Immunologia, Microbiologia, i d’altres àrees de ciències bàsiques de la salut que es puguin incorporar posteriorment, a tots els ensenyaments impartits en el Campus de Bellvitge de la Universitat de Barcelona.

3.- El Departament de Patologia i Terapèutica Experimental es regirà per l’Estatut de la Universitat de Barcelona, la LOMLOU (Ley Orgánica 4/2007, de 12 de abril, por la que se modifica la Ley Orgánica 6/2001, de 21 de diciembre, de Universidades )i la Llei 1/2003 d’Universitats de Catalunya (DOG 3993 de 22 d’octubre de 2003, BOE 307 de 24 de desembre de 2001 i DOG 3826 de 20 de febrer de 2003,respectivament)

4.- Són funcions del Departament de Patologia i Terapèutica Experimental totes aquelles que els Estatuts de la Universitat de Barcelona, la Facultat de Medicina i Ciències de la Salut li atribueixin, i altres que els organismes competents li atorguin amb posterioritat.

#### Article 2

1.- El Departament de Patologia i Terapèutica Experimental, en el seu conjunt, garantirà la realització de les tasques docents que li hagin estat encomanades.

2.- El Departament de Patologia i Terapèutica Experimental podrà participar, també, en les activitats de recerca i docència d’altres departaments de la Universitat o d’altres universitats i institucions de recerca, en ensenyaments vinculats a altres facultats i escoles, quan així ho determini la Universitat.

3.- El Departament es responsabilitzarà de potenciar la tasca investigadora i docent dels seus membres, i en l’àmbit de les seves competències, de la continuada millora de la formació dels estudiants i graduats.

#### Article 3

1.- Les unitats funcionals del Departament són les definides a partir de les àrees de coneixement i dels equips docents i investigadors que participen en els diferents ensenyaments.

2.- Sense perjudici de la unitat de direcció i de la imprescindible coordinació orgànica, cadascuna de les unitats funcionals integrades en el Departament conserva la necessària autonomia de funcionament en l’àmbit de les activitats docents i de recerca que li són pròpies.

3.- El Departament s’organitza en les següents unitats departamentals.

 **Anatomia i Embriologia Humana**

**Anatomia Patològica**

**Biologia Cel·lular**

**Farmacologia**

**Histologia**

**Immunologia**

**Microbiologia**

4.- Les unitats tindran un Cap que serà elegit en primer torn per majoria absoluta entre el professorat amb vinculació permanent de la unitat i amb dedicació a temps complet, segons aquest concepte de l’article 68.2 de la LOU (Ley de Ordenación Universitaria). Si només hi ha un sol candidat i aquest no obté la majoria absoluta, s’ha d’obrir un segon torn en el qual pot ser candidat qualsevol professor, permanent i també cal majoria absoluta. En cas de precisar un tercer torn, bastaria la majoria simple per a l’elecció de coordinador.

5.- Per proposar noves unitats caldrà l’informe de cada una de les unitats existents i de la Comissió Permanent.

6.- Les unitats del Departament de Patologia i Terapèutica Experimentals agrupen personal docent, personal investigador i personal d’administració i serveis que tenen adscrit.

7.- Les unitats elaboren i proposen els seus propis plans docents i investigadors, que sotmeten al Consell de Departament.

#### Article 4

Són membres del Departament de Patologia i Terapèutica Experimental:

1. El professorat funcionari i contractat.
2. El personal investigador.
3. El col·lectiu d’ajudants i d’investigadors, i investigadors en formació.
4. L’alumnat matriculat de doctorat, d’acord amb la normativa vigent.
5. El personal d’administració i serveis que hi estigui adscrit.

### Article 5

Són competències del Departament les següents:

1. Organitzar i impartir la docència assignada dins el marc de la programació dels ensenyaments, realitzada pels consells d’estudis dels diferents ensenyaments.
2. Organitzar i desenvolupar la recerca.
3. Organitzar cursos d’especialització, reciclatge i extensió universitària.
4. Fomentar la renovació científica i pedagògica dels seus membres.
5. Promoure la realització de treballs científics i/o tècnics, d’acord amb els Estatuts de la Universitat de Barcelona.
6. Fomentar la relació amb altres departaments.
7. Intervenir en el govern de la Universitat, d’acord amb el que preveuen els Estatuts.
8. Elaborar el seu propi reglament, que ha de ser aprovat pel Consell de Govern, previ informe de la Junta de Facultat.
9. Administrar els fons que li siguin atribuïts.

### Article 6

El Departament de Patologia i Terapèutica Experimental tindrà un director, un Consell de Departament i un secretari.

### Article 7

1.- El Consell de Departament és el seu òrgan de govern, i en formaran part:

1. Tot el personal acadèmic doctor (el percentatge serà d’un (51 % com a mínim).
2. Una representació de l’altre professorat (fins a un màxim del 6 %).
3. Una representació del col·lectiu d’ajudants i d’investigadors, i investigadors en formació (fins a un màxim del 6%).
4. Una representació de l’alumnat dels ensenyaments de tots els nivells docents (fins a un màxim del 12%).
5. Una representació del personal d’administració i serveis que hi estigui adscrit (fins a un màxim del 4%).

2.- Els membres del Consell de Departament designats en els apartats b), c), d), i e) no poden superar el nombre de professors doctors del Departament, llevat de l’excepció expressa autoritzada per l’organisme competent de la Universitat de Barcelona.

#### Article 8

1.- Els col·lectius presents per representació elegiran els seus representants d’acord amb el Reglament d’Eleccions de la UB. La durada de la representació serà de quatre anys. La representació dels estudiants es renovarà d’acord amb la seva normativa específica.

2.- La variació en el nombre de professors doctors determinarà els canvis en el nombre de representants al Consell de Departament. La Comissió Permanent determinarà, en un temps màxim de 90 dies des de la presa de possessió o baixa d’algun membre nat del Consell de Departament, la incorporació o reducció dels representants electes.

3.- Els representants s’incorporaran al Consell de Departament amb el mateix ordre que ocupaven a l’acta electoral.

### Article 9

1.- El Director del departament n’exerceix les funcions de direcció i gestió ordinària i el representa. L’elegeix el Consell de Departament entre el professorat doctor amb vinculació permanent a la Universitat És elegit Director de departament el candidat que obtingui el vot per majoria absoluta en primer torn del nombre legal de membres del Consell de Departament. Si cap candidat aconsegueix la majoria absoluta, es farà una segona votació en la que resultarà elegit el candidat que obtingui la majoria simple.

2.- El seu mandat tindrà una durada de quatre anys i serà renovable per un únic mandat, sense que es pugui tornar a ocupar el mateix càrrec fins que hagi transcorregut un període de temps igual al corresponent a un mandat.

3.- Haurà de tenir dedicació a temps complet a la Universitat, i no podrà ocupar un altre càrrec unipersonal al mateix temps.

4.- En cas d’absència temporal del Director, assumirà la funció temporalment vacant el professor amb dedicació a temps complet proposat pel Director. Si el Director no es troba en condicions de delegar les seves funcions o es preveu que la vacant durarà més d’un mes, el Consell de Departament procedirà a l’elecció del seu successor segons el procediment de l’apartat 1 d’aquest article.

#### Article 10

1.- El Director del Departament podrà ésser revocat per acord de l’òrgan que el va elegir, adoptat per majoria absoluta dels membres de dret de l’òrgan.

2.- A proposta d’almenys un terç dels membres del Departament, el Consell celebrarà reunió extraordinària per debatre i votar la revocació del Director.

#### Article 11

Són funcions del Director del Departament:

1. Presidir les reunions del Consell de Departament.
2. Dirigir i coordinar l’activitat del Departament.
3. Formar part del Consell de Campus de Bellvitge (Reglament de la Facultat de Medicina i Ciències de la Salut, article 14).
4. Formar part de la Comissió de Professorat de la Facultat de Medicina i Ciències de la Salut (Reglament de la Facultat de Medicina i Ciències de la Salut, article 18).
5. Formar part del Consell de Direcció de la UFR Medcina Campus de Bellvitge ((Reglament de la Facultat de Medicina i Ciències de la Salut, article 27)
6. Representar el Departament davant les instàncies universitàries i, si s’escau, davant les no universitàries.
7. Administrar les partides pressupostàries assignades al Departament.
8. Totes les altres funcions que aquest Reglament, i els Estatuts i reglaments de la Universitat de Barcelona li atribueixin.
9. Assistir amb veu i sense vot a les reunions de les unitats.
10. Proposar noves unitats.

### Article 12

El Secretari de Departament és designat pel Director d’entre el personal acadèmic amb dedicació a temps complet i d’una unitat diferent a la seva. El Secretari col·labora en la coordinació del Departament i és fedatari dels seus acords.

### Article 13

1.- La durada del mandat del Secretari serà de 4 anys.

2.- En cas d’absència temporal del Secretari, si es preveu superior a un mes, el Director de Departament procedirà a la designació d’un nou Secretari.

3.- El Secretari podrà ésser revocat pel Director.

### Article 14

Són funcions del Secretari:

1. col·laborar en la coordinació del Departament.
2. actualitzar el directori i cens del Departament.
3. ésser fedatari dels acords del Departament.

### Article 15

El Consell de Departament ha d’elaborar cada quatre anys una memòria i un programa d’activitats on s’incloguin els vessants de docència, recerca i prestació de serveis específics a agents i institucions socials. La memòria i el programa, que han de ser actualitzats anualment, s’han de fer públics i s’han de trametre a les instàncies corresponents.

##### Article 16

Són funcions del Consell de Departament:

1. Elaborar el seu reglament.
2. Elaborar el pla anual d’activitats docents i de recerca del Departament i de les unitats.
3. Planificar les despeses del Departament i fer-ne el seguiment.
4. Informar sobre la provisió de places vacants i elevar la proposta del membres pertinents de les comissions de selecció del professorat.
5. Participar en els procediments de selecció del personal acadèmic i de provisió de llocs de treball del personal d’administració i serveis que hi siguin adscrits.
6. Conèixer els plans individuals de docència i recerca dels seus membres i emetre’n informe.
7. Aplicar la normativa de seguretat, salut, igualtat de gènere i medi ambient segons l’article 6, apartat z) de reglament de la facultat.
8. Totes les altres que aquest Reglament, els Estatuts i normatives de la Universitat de Barcelona li atribueixin.

### Article 17

1.- El Consell de Departament crearà una Comissió Permanent i podrà crear altres comissions.

2.- La Comissió Permanent del Departament estarà formada per un màxim de set membres que són: el Director del Departament, el Secretari del Departament, i els caps de les unitats a les que no pertanyin el Director i el Secretari. Els caps de les unitats podran delegar en una altra persona.

3.- La Comissió Permanent realitzarà les funcions de gestió ordinària i les que li atribueixi el Consell de Departament.

4.- La Comissió Permanent es reunirà com a mínim abans de cada sessió del Consell de Departament.

5- La Comissió Permanent establirà ordres de prioritat de les propostes del Departament.

6.- La Comissió Permanent resoldrà les qüestions per unanimitat. En cas de no existir unanimitat els assumptes passaran directament al Consell de Departament.

7.- La Comissió Permanent establirà les vies de resolució de conflictes.

### Article 18

Les tasques docents que ha de dur a terme el Departament s’han d’ajustar al que s’estableix a l’article 5 i a l’Estatut de la Universitat de Barcelona. El Consell de Departament distribueix entre els seus membres les tasques assignades, seguint les indicacions de la Comissió Acadèmica de la Universitat de Barcelona, i n’ha de donar compte a les instàncies corresponents. La realització de les tasques docents encomanades ha de ser garantida pel Departament en el seu conjunt. En la distribució de la tasca docent, el Consell de Departament, atenent-se a la normativa vigent sobre règim de dedicació del professorat, pot preveure una participació particularment intensiva d’un o més dels seus professors en tasques de recerca.

### Article 19

1.- El Departament de Patologia i Terapèutica Experimental promourà la formació d’equips de recerca en relació amb programes específics.

2.- Els equips de recerca podran tenir caràcter interdepartamental i podran ésser-hi adscrits, temporalment i en les condicions reglamentàries que hi siguin aplicables, estudiants i persones alienes a la Universitat.

3.- Cada equip de recerca escollirà un director d’equip. En el cas que el director d’equip no pertanyi a la Universitat de Barcelona, un dels membres que hi pertanyi serà nomenat responsable d’aquest als efectes administratius.

4.- El director de l’equip de recerca informarà al Consell de Departament de les seves activitats.

5.- Els equips de recerca podran establir contractes i convenis de recerca o de prestació de serveis i assessorament, amb entitats i organismes públics i privats o amb persones físiques, d’acord amb la legislació vigent.

#### Article 20

L’assignació o distribució del pressupost del Departament entre les diferents unitats del Departament es realitzarà segons els barems objectius de docència i recerca marcats per la Universitat de Barcelona.

#### Article 21

El Consell de Departament, d’acord amb els criteris establerts pel Consell de Govern, ha de proposar els cursos de reciclatge i extensió que vulgui realitzar i trametre’n la proposta al degà de la facultat.

#### Article 22

La modificació o revisió d’aquest reglament es farà segons el següent procediment:

1.- Sol·licitud de modificació formulada pel Director del Departament o, al menys, per un terç dels membres del departament.

2.- El Consell de Departament haurà de celebrar reunió extraordinària per debatre i votar modificacions d’aquest Reglament.

3.- La votació serà nominal i secreta i la modificació serà acceptada per majoria absoluta.

**DISPOSICIÓ FINAL.**

Aquest reglament entrarà en vigor l’endemà de la seva aprovació per Consell de Govern.

***Aprovat pel Consell de Govern UB, 15 de maig de 2019***